World Health Organization (WHO)

World Health Organization (WHO) anɛ lʋgir kanɛ bɛ United Nations ni ka di tʋʋma an ye di gɔs dunia wʋsa laafi yela. Di tʋʋma dɔtitaꞌar bɛnɛ Geneva, Switzerland sʋꞌʋlim, Di mɔr tʋʋma zinꞌis titada ayuobʋ nɛ tʋʋma zinꞌis bibis kɔbiga nɛ pisnu duni wʋsa ni. Lʋgir nwaꞌ da kɛna nɛ yʋʋm tusir, kɔbiswai nɛ pisnaasi nɛ anii, nwadis anaasi, dabisa ayɔpɔi daar (April 7, 1948), ka pinꞌil tʋʋma yʋʋm tusir, kɔbiswai nɛ pisnaasi nɛ anii, nwadis awai, dabisir yinne daar (September 1, 1948). Di mɔr laꞌad bɛdigʋ, nɛ tʋmtʋmnib, nɛ tɛnꞌɛs bɛdigʋ laafi laꞌasig kanɛ ka ba buon League of Nations' Health Organization nɛ Office International d'Hygiène Publique dinɛ bɛ Paris la, ka bani paas an International Classification of Diseases (ICD). Lʋgir nwaꞌ da pinꞌil tʋʋma nɛ nimmua nɛ yʋʋm tusir, kɔbiswai nɛ pisnu nɛ yinne la (1951) ban da laꞌasi ba ligidi nɛ tʋʋma laꞌad wʋsa la. Ba tʋʋma anɛ ye ba sʋŋ ka laafi yela kɛŋ tuon ka ba sʋŋ banɛ an tadimnam dunia wʋsa. Ba sʋŋid tɛns nɛ tʋʋma laꞌad, ka tisidi ba laafi nyɛɛb wada, ka diꞌesid labaya laafi yela dunia wʋsa, ka anina ka laꞌasidi sɔnsid naꞌasaasɔnꞌɔg nɛ wada banɛ bɛ laafi yela. Ba labaya gbaŋ kanɛ ka ba buon World Health Report la, mɔr labaya kati waꞌae dunia wʋsa laafi yela. Ba gaad tuoni tʋm tʋʋma hali laafi yela, ba tʋʋm sʋma la siꞌeba anɛ ba nyaŋi kad banꞌa kanɛ buon smallpox la, ka polio mɛ kpɛlim biꞌela ka ba kad o, nɛ ban lɛn nyaŋi maal Ebola pinꞌim la. Ban yʋꞌʋn gɔsid banꞌa siꞌeba nananna anɛ banꞌas banɛ lɔmisid wʋʋ HIV/AIDS, Ebola, malaria nɛ tuberculosis; banꞌas banɛ pʋ lɔmisida ka ba siꞌeba an sʋsʋnya banꞌs nɛ dindiig banꞌa (cancer); laafi diib yela, diꞌsʋma yela, nutrition, nɛ diib sʋꞌab yela; tʋmtʋmnib laafi; nɛ banɛ laꞌasid tiima nʋʋd ka li pʋ dɔl suor la yela. Lʋgir nwaꞌ mɔɔd ye laafi yela paae sɔꞌ wʋsa dunia ni, ka gɔsid dinɛ na nyaŋi mɔr banꞌasi kɛna yela, ka sʋŋid ka banꞌas gad tɔꞌɔtɔꞌ, ka kpɛn gɔsid nɛ bʋn dinɛ an laafi yela wʋsa vuguri. Lʋgir kanɛ gɔsidi ba tʋʋma anɛ World Health Assembly (WHA), dinɛ ka tɛns kɔbiga nɛ piswai nɛ anaasi (194) paasi di pʋʋgin. WHA anɛ banɛ gaŋid ka mɛ lɛn saꞌan laafi yela kpɛɛmnam ban pistanꞌ nɛ anaasi (34); ka gaŋid kpɛɛm banɛ an Chief administrator, Director-General (one an nananna anɛ Tedros Adhanom Ghebreyesus, one yit Ethiopia la); banɛ gbanꞌad gbanꞌasa; ka bas suor ka ba tʋm tʋʋmsiꞌeba bɛɛ daꞌa laꞌad. WHO nyɛti ba ligidi nɛ tɛns banɛ paasi di pʋʋgin la ni (siꞌeba anɛ yɔɔd ka siꞌeba mɛ an piini), ka asʋ-ʋm-mɛŋ dim mɛ sʋŋid. Ban da bas suor ye ba zaŋ ligid siꞌa tʋm tʋʋma yʋʋm tusayi, nɛ pisi, paae yʋʋm tusayi, nɛ pisi nɛ yinne pʋʋgin (2020-2021) da gaad saꞌasaatɛŋ ligidi $7.2 billion, ka yʋʋm tusayi, nɛ pisinɛ ayi, nɛ yʋʋm tusayi, nɛ pisinɛ atanꞌ la (2022–2023) da gaad $6.2 billion. Ka yʋʋm tusayi, nɛ pisi nɛ anaasi paae yʋʋm tusayi, nɛ pisi nɛ anu la (2024–2025) an $6.83 billion. Pinꞌilig Gbanvɛɛnsa